6ኛው የዓለም ውሃ ሃይል ጉባኤ በአዲስ አበባ ተጀመረ
ኢትዮጵያ የምታስተናግደው የ2017 የዓለም ውሃ ሃይል ጉባኤ ዛሬ በአዲስ አበባ ተጀምሯል።በጉባኤው ላይ የመክፈቻ ንግግር ያደረጉት የኢፌዴሪ ጠቅላይ ሚኒስትር ኃይለማርያም ደሳለኝ፥ አፍሪካ ያለ ዓለም አቀፍ የኤሌክትሪክ ተደራሽነት የዘላቂ ልማት ግቦቿን ልታሳካ አትችልም ብለዋል፡፡ጠቅላይ ሚኒስትሩ የአፍሪካ ልማት ከፍተኛ የታዳሽ ሃይል ኢንቨስትመንትን እንደሚፈልግም ጠቁመዋል፡፡አህጉሪቱ የኤሌክትሪክ ሃይል ሽፋኗን ተደራሽ ለማድረግ የውሃ ሃይልን መጠቀም ዋነኛው መርኋ መሆኑንም ጠቅላይ ሚኒስትሩ ተናግረዋል፡፡የአፍሪካ ህብረት ኮሚሽን ምክትል ሊቀመንበር ቶማስ ኩዌሲ በበኩላቸው፥ ህብረቱ በአፍሪካ የውሃ ሃይል ፕሮጀክቶችን እያስፋፋ መሆኑን ገልጸዋል፡፡ምክትል ሊቀመንበር ኩዌሲ ዓለም አቀፍ ባለሃብቶች እና ተመራማሪዎች የውሃ ሃይል ለአፍሪካ ልማት ጥቅም ላይ እንዲውል የበኩላቸውን እንዲወጡ ጥሪ አቅርበዋል፡፡የውሃ ሃይል ለአፍሪካ የመሰረተ ልማት ዝርጋታ ከፍተኛ ሚና ያለው በመሆኑ፥ የፋይናንስ እና ምርምር ድጋፎች ይደረጋሉ ተብሏል።የአፍሪካ የሃይል እጥረት በውሃ ሃይል ልማቷ እንደሚቀረፍ የተናገሩት ደግሞ፥ የዓለም አቀፉ የኃይል ትስስር ልማትና ትብብር ድርጅት ሊቀመንበር ሊዩ ዠንያ ናቸው፡፡ችግሩን ከስሩ ለመቅረፍም እንደ ፀሐይ እና ነፋስ ሃይል ያሉ ታዳሽ ሃይሎች ላይ ከፍተኛ መዋዕለ ንዋይ ማፍሰስ እንደሚገባ ጠቁመዋል፡፡ጉባኤው ከዛሬ ግንቦት 1 ቀን 2009 ዓ.ም. ጀምሮ ለተከታታይ ሶስት ቀናት "እየተለወጠ በመጣው ዓለም የውሃ ሃይልን ድርሻ ማሳደግ" በሚል መሪ ሀሳብ ይካሄዳል።ለስድስተኛ ጊዜ እየተካሄደ የሚገኘው ጉባኤ በአፍሪካ ሲዘጋጅ ለመጀመሪያ ጊዜ ነው።ጉባኤው በዓለም አቀፍ ደረጃ የውሃ እና ኤሌክትሪክ ኃይል ሽፋንን ማሳደግ በሚቻልበት ጉዳይ ላይ ትኩረቱን ያደርጋል።የውሃ ሃይል በዓለም አቀፍ ደረጃ ያለውን ተደራሽነት በማስፋት ለዘላቂ ልማት ግቦች አስተዋጽኦ በሚያደርግበት ሁኔታ ላይ ምክክር እንደሚካሄድም ይጠበቃል፡፡ወደፊት የሚኖረውን ሚና፣ የውሃ ሃብት አጠቃቀም፣ የአየር ንብረት ለውጥና ዘርፉ ለዘላቂ ልማት ግቦች በምን ዓይነት መልኩ አስተዋጽኦ ያደርጋል? በሚሉ አጀንዳዎች ላይ ውይይት እንደሚደረግም ተነግሯል።ኢትዮጵያ በውሃ ሃይል ዘርፍ እያሳየች ያለው እድገት ጉባኤውን ለማስተናገድ ተመራጭ ሃገር አድርጓታል፡፡በጉባኤው ሚኒስትሮች፣ ዓለም ዓቀፍ የፋይናንስ ተቋማት፣ የሲቪክ ማህበራት፣ በዘርፉ የተሰማሩ ዓለም አቀፍ ኩባንያዎችና ሌሎች የሚመለከታቸው ባለድርሻ አካላት ይሳተፋሉ።ጉባኤውን ዓለም አቀፉ የሃይድሮ ፓወር ማህበር፣ የአፍሪካ ህብረት ኮሚሽንና የውሃ መስኖና ኤሌክትሪክ ሚኒስቴር በጋራ ያዘጋጁታል።ምንጭ (ኤፍ ቢ ሲ) 